- Roma
- <
- 11
- >

11
Yang Looy ng Tohan sang Bangsa Israil
1 Na, aon i-osip ko kamayo. Tyaripundaan ba ng Tohan yang mga otaw na pinili nan? Wa! Kay tanawa, ako mismo bangsa Israil, topo ni Nabi Ibrahim aw sakop ng tribo ni Binyamin. 2 Sa bunna-bunna, wa ataripundai ng Tohan yang mga otaw na pinili nan sikun pa singaong ona. Wa kadi mayo akatigami daw ono yang yakasorat sang Kitab makapantag kang Nabi Iliyas? Di ba yagariklamo yan sang Tohan sabap sang ininang ng bangsa Israil? 3 “Ya Tohan,” laong nan, “pyatay nilan yang mga nabi na syogo mo adto kanilan aw pyangguba nilan yang mga pagsosonogan ng korban. Ako dakoman yang yamabilin na yagapangagad kammo, aw adon, ako da oman yang karim nilan patayun.”*11:3 Yani na ayatan yakasorat sa Kitab Tawrat, 1 Mga Soltan 19:10 aw 14. 4 Awgaid ono yang tobag kanan ng Tohan? Yani kay yang tobag nan, “Dili ng ikaw gaid yang yamabilin. Kay aon oman 7,000 na kausugan na ibilin ko na wa pagasojod kang Baal.”†11:4 Yani na ayatan yakasorat sa Kitab Tawrat, 1 Mga Soltan 19:18. Si Baal sambok na barhala na pyagasambayangan ng kadaigan na mga tribo.
5 Na, mag-onawa oman sinyan yang kabutang ng mga Yahodi adon. Kay dili ng kariko ng bangsa Israil yang yanagtarikod sang Tohan. Aon oman yamabilin kanilan na yagapangagad sang Tohan aw yani silan yang pinili nan sabap sang looy nan. 6 Adon, yang pagpili kanilan ng Tohan dili sabap sang mga ininang nilan awgaid sabap sang looy nan. Kay kong pinili silan sabap sang mga ininang nilan, yang looy ng Tohan di amatawag ng looy, awgaid baras.
7 Na adon, yang kariko ninyan karim ipasabot na dili ng kariko ng mga bangsa Israil yang yakadawat ng katoridan na karim gao nilan ma-akun. Yang yakadawat sinyan silan da gaid na pinili ng Tohan. Awgaid yang kadaigan, pyatigas ng Tohan yang oo nilan. 8 Mag-onawa yan sang yakasorat sang Kitab na yagalaong,
“Ininang ng Tohan yang kanilan dumduman na mag-onawa ng otaw na yatoog.
Sampay adon di silan makakita maskin aon mata nilan,
aw di oman silan makadungug maskin aon taringa nilan.”‡11:8 Yani na ayatan yakasorat sa Kitab Tawrat, Pangagama 29:4 aw sa Kitab Tawrat, Nabi Isayas 29:10.
9 Yakasorat oman sang Kitab na yagalaong si Soltan Daud makapantag kanilan,
“Yang mga pakaradyaan nilan amakasapad gao kanilan.
Amasiling gao silan ng otaw na yamalitag atawa yamallog sang longag na di da silan amakalogwa.
10 Amasiling gao silan ng bota na di makakita,
aw apasikotan gao silan taman sa taman.”§11:10 Yani na mga ayatan yakasorat sa Kitab Jabor 69:22-23.
Yang Kahanda ng Tohan sang mga Yahodi aw dili ng Yahodi
11 Adon, maga-osip oman ako makapantag sang mga Yahodi na wa apangintoo sang Almasi. Tyaripundaan ba silan ng Tohan? Wa! Awgaid sang bunna-bunna, sabap sang dosa nilan na wa silan apangintoo sang Almasi, yatagan ng kalowasan yang mga dili ng Yahodi untak masina kanilan yang mga Yahodi. 12 Na adon, kong sabap sang dosa ng mga Yahodi na tyarikodan nilan yang Almasi, yakadawat ng kadyawan ng Tohan yang kadaigan na mga otaw adi sang donya. Kong maynan, madatung yang labaw pa sinyan na kadyawan kong amakomplito da yang kadaig ng mga Yahodi na amangintoo aw amangagad sang Almasi.
13 Na, kamo na dili ng Yahodi, aon ipaglaong ko kamayo. Kay ako, pinili ako ng Tohan na sahabat untak magpayapat ng makapantag kang Isa Almasi ansan kamayo na dili ng Yahodi. Barapantag yani na gawbuk ko aw dadayawon ko yani. 14 Kay basin pa sabap sang pagpayapat ko kamayo amasina yang mga kapag-onawa ko na Yahodi aw amalowas oman yang kadaigan kanilan. 15 Kay kong yang pagtarikod ng Tohan sang mga Yahodi yang pyagasabapan nanga yamadyaw yang relasyon ng kadaigan na mga otaw adto sang Tohan, na, ono pa kowaw yang resulta kong atarimaun da oman ng Tohan yang mga Yahodi? Na, kong amaitabo yani, maynang yabowi oman silan sikun sang mga patay!
16 Adon, opamaan ta kamo ng kabutang ng mga Yahodi. Sobay sang kanami kabatasanan, kong magmasa kami ng arina aw inangun nami ng pan, i-atag nami yang pirmiro na pan adto sang Tohan. Kong yang pirmiro na pan kanang Tohan, karim ipasabot na yang kariko ng pan kanang Tohan da. Mag-onawa oman sinyan yang mga Yahodi. Kay tyarima ng Tohan si Nabi Ibrahim aw yang kadaigan pa na mga kaompowan nami na sakop nan, atarimaun oman nan yang mga katopowan nilan na sakop nan. Mag-onawa oman yan sang sambok na kaoy. Kong madyaw yang gamot ng kaoy, madyaw oman yang mga sanga. 17 Adon, yang mga Yahodi mag-onawa ng kaoy na jayton na tyanum ng Tohan. Awgaid aon mga sanga na pyangotod nan. Kamo oman na dili ng Yahodi mag-onawa ng kaoy na jayton na yatobo gaid. Adon, yang ininang ng Tohan, kyamang nan kamo aw pyanogpat nan kamo sang kaoy na pyangotodan nan ng mga sanga. Ansinyan yakasawit da kamo ng kadyawan na tyagana ng Tohan sang mga Yahodi. 18 Awgaid maskin maynan, ayaw kamo pagpa-ambog na kamo yang poli sang mga sanga na pyangotod ng Tohan. Dumduma da gaid mayo na di kamo yang yagabowi sang gamot, awgaid yang gamot yang yagabowi kamayo.
19 Basin magalaong da kamo, “Bunna yan. Awgaid, di ba pya-otod silan untak makapoli kami kanilan?” 20 Bunna oman yan. Awgaid dumduma mayo na pya-otod silan kay wa silan apangintoo sang Almasi. Kamo oman, pyanogpat kamo poli kanilan kay yagapangintoo kamo kanan. Agaw, ayaw kamo pagpa-ambog, awgaid pagkalluk kamo sang Tohan. 21 Kay dumduma da gaid mayo na kong pya-otod ng Tohan maskin yang mga sanga ng kaoy na tyanum nan na mag-onawa ng mga Yahodi, labaw pa sinyan paga-otodon nan kamo na dili ng Yahodi kay syogpat gaid kamo na mga sanga.
22 Na, ansini makita natun yang kaooy aw yang kaisug ng Tohan. Kay maisug yan sang mga otaw na wa apangagad kanan. Awgaid kamo, maooy yan kamayo kong abayun mayo yang pagsarig mayo kanan. Awgaid kong ondangan mayo yang pagsarig mayo, otodon oman kamo. 23 Awgaid bain sang mga Yahodi, kong parinun nilan yang dumduman nilan aw amangintoo silan sang Almasi, atarimaun oman silan ng Tohan aw apanogpat nan silan sang kaoy na pyagasikunan nilan. Bunna na ma-inang yani ng Tohan. 24 Kay kong kyamang kamo ng Tohan na mag-onawa sang mga sanga na yagasikun sang kaoy na yatobo gaid, aw pyanogpat nan kamo sang kaoy na tyanum nan maskin dili yan ng kya-anadan na pama-agi, labi da na mapakay na apabarikun nan yang pyangotod na mga sanga ng kaoy na pyagasikunan nilan.
Maooy yang Tohan sang Kariko ng Manosiya
25 Mga kalomonan ko na dili ng Yahodi, karim ko na katigaman mayo yang kahanda ng Tohan na wa akatigami singaon. Ipatigam ko yani kamayo untak di kamo magpa-ambog na maynang mas madyaw kamo kaysang mga Yahodi. Yang kadaigan ng mga Yahodi wa apangintoo sang Almasi kay matigas yang oo nilan. Awgaid dili ng sampay sang kataposan yang katigas ng oo nilan. Kay pagdatung ng wakto na amakomplito da yang kadaig ng mga dili ng Yahodi na yagapangintoo sang Almasi 26 amalowas oman yang bangsa Israil sobay sang yakasorat sang Kitab na yagalaong,
“Yang Manlolowas magasikun sang banwa ng Siyon.
Apapasun nan yang kariko ng kaatan ng mga Yahodi na mga katopowan ni Yakob.
27 Aw ansinyan amatoman yang pyagapasadan ko kanilan
kay amponon da ko yang mga dosa nilan.”*11:26-27 Yani na mga ayatan yakasorat sa Kitab Tawrat, Nabi Isayas 59:20-21 aw Nabi Irimiyas 31:33-34.
28 Yang mga Yahodi ya-inang ng kalaban ng Tohan kay wa silan apangintoo sang Madyaw na Gogodanun. Yamaitabo yani kay untak kamo na dili ng Yahodi makadawat ng kadyawan ng Tohan aw amalowas kamo. Awgaid maskin maynan, mga pinili oman silan ng Tohan na dakowa sang pangatayan nan sabap sang kanan pasad sang mga kaompowan nilan. 29 Kay di mapakay na amaparin yang dumduman ng Tohan makapantag sang mga otaw na pinili nan aw yatagan da nan ng kadyawan. 30 Kay tanawa, singaong ona wa kamo apangagad sang Tohan, awgaid adon tyarima da mayo yang looy ng Tohan aw yamalowas kamo sabap ng wa apangagad sang Tohan yang mga Yahodi, mana nan na wa silan apangintoo sang Almasi. 31 Na, mag-onawa oman sinyan yang akatamanan ng mga Yahodi. Adon wa silan apangintoo sang Almasi, awgaid sabap kamayo na kyaoyan da ng Tohan, amangintoo oman silan sang Almasi untak matarima oman nilan yang looy ng Tohan aw amalowas silan. 32 Kay tyogotan ng Tohan na yang kariko ng manosiya, mga Yahodi aw dili ng Yahodi, ya-inang ng mga allang ng kadosaan kay untak mapakita nan sang kariko nilan yang looy nan.
Dait Pojiun yang Tohan
33 Bali na kadakowa ng kadyawan ng Tohan! Maum yang kanan katigam
aw di masabot yang dumduman nan kay kyatigaman nan yang kariko.
Way makasabot sang mga kahanda aw mga pama-agi nan.
34 Mag-onawa yan sang yakasorat sang Kitab na yagalaong,
“Sino kadi yang makasabot sang dumduman ng Tohan?
Sino kadi yang makatowada kanan?”†11:34 Yani yang yakasorat sa Kitab Tawrat, Nabi Isayas 40:13.
35 “Sino kadi yang aon ika-atag sang Tohan na dait yan bausan? Waa!”‡11:35 Yani yang yakasorat sa Kitab Tawrat, Nabi Ayob 41:11.
36 Kay yang Tohan yang pyagasikunan ng kariko, aw yang kariko ng byaoy yama-aon sabap kanan aw para kanan.
Pojiun ta yang Tohan taman sa taman! Amin.

- Roma
- <
- 11
- >

*11:3 11:3 Yani na ayatan yakasorat sa Kitab Tawrat, 1 Mga Soltan 19:10 aw 14.

†11:4 11:4 Yani na ayatan yakasorat sa Kitab Tawrat, 1 Mga Soltan 19:18. Si Baal sambok na barhala na pyagasambayangan ng kadaigan na mga tribo.

‡11:8 11:8 Yani na ayatan yakasorat sa Kitab Tawrat, Pangagama 29:4 aw sa Kitab Tawrat, Nabi Isayas 29:10.

§11:10 11:10 Yani na mga ayatan yakasorat sa Kitab Jabor 69:22-23.

*11:27 11:26-27 Yani na mga ayatan yakasorat sa Kitab Tawrat, Nabi Isayas 59:20-21 aw Nabi Irimiyas 31:33-34.

†11:34 11:34 Yani yang yakasorat sa Kitab Tawrat, Nabi Isayas 40:13.

‡11:35 11:35 Yani yang yakasorat sa Kitab Tawrat, Nabi Ayob 41:11.

© 2012 WBT